17 Φεβρουαρίου, 2025

**ΔΕΛΤΙΟ ΤΥΠΟΥ**

**ΔΙΕΝΕΡΓΕΙΑ ΕΡΕΥΝΑΣ ΕΡΓΑΤΙΚΟΥ ΚΟΣΤΟΥΣ ΓΙΑ ΤΟ ΕΤΟΣ 2024**

Η Στατιστική Υπηρεσία ανακοινώνει την έναρξη της Έρευνας Εργατικού Κόστους με έτος αναφοράς το 2024.

Η έρευνα διεξάγεται κάθε 4 χρόνια με βάση τον [περί Επίσημων Στατιστικών Νόμο του 2021 (Ν. 25(Ι)/2021)](https://www.cystat.gov.cy/el/StaticPage?id=1073) και σύμφωνα με τις πρόνοιες του Κανονισμού (ΕΚ) αριθ. 1726/1999 της Επιτροπής, σχετικά µε την εφαρμογή του Κανονισμού (ΕΚ) αριθ. 530/1999 του Συμβουλίου για τις στατιστικές διάρθρωσης των αμοιβών και του κόστους εργασίας.

Σκοπός της έρευνας, που διεξάγεται σε δειγματοληπτική βάση, είναι η συλλογή στοιχείων για τον υπολογισμό του ύψους και της δομής του εργατικού κόστους. Τα στοιχεία τα οποία ζητούνται από τις επιχειρήσεις για το έτος 2024 και τα οποία θα πρέπει να συμπληρωθούν ηλεκτρονικά και να υποβληθούν διαδικτυακά είναι:

1. Απασχολούμενο προσωπικό

2. Υπερωρίες εργαζομένων

3. Απουσίες προσωπικού (άδειες απουσίας, αργίες, άδειες ασθένειας κλπ.)

4. Συνολικό κόστος εργασίας

Η συλλογή των στοιχείων θα πραγματοποιηθεί κατά την περίοδο Φεβρουαρίου 2025 – Ιουνίου 2025. Για τον σκοπό αυτό, το προσωπικό της Στατιστικής Υπηρεσίας θα επικοινωνήσει τηλεφωνικώς με τις επιχειρήσεις που έχουν επιλεγεί στο δείγμα, για να δηλωθούν τα στοιχεία επικοινωνίας των ατόμων από την κάθε επιχείρηση που θα αναλάβουν τη συμπλήρωση του ερωτηματολογίου μέσω του διαδικτύου. Ακολούθως, θα σταλεί ηλεκτρονικό μήνυμα στις επιχειρήσεις με οδηγίες συμπλήρωσης του διαδικτυακού ερωτηματολογίου.

Σε περίπτωση που οι επιχειρήσεις επιθυμούν να ελέγξουν ότι ο τηλεφωνικός αριθμός που τους έχει καλέσει χρησιμοποιείται πράγματι από προσωπικό της Στατιστικής Υπηρεσίας, μπορούν να καταχωρίσουν τον αριθμό τηλεφώνου που τους καλεί σε [ειδικό εργαλείο](https://www.cystat.gov.cy/el/SurveyPhones/default), το οποίο είναι διαθέσιμο στη διαδικτυακή πύλη της Στατιστικής Υπηρεσίας, για επιβεβαίωση.

Σύμφωνα με τον περί Επίσημων Στατιστικών Νόμο του 2021 (Ν. 25(Ι)/2021), η Στατιστική Υπηρεσία είναι υποχρεωμένη να τηρήσει τις πληροφορίες που θα συλλέξει ως εμπιστευτικές και να τις χρησιμοποιήσει αποκλειστικά και μόνο για σκοπούς στατιστικής. Επιπρόσθετα, σημειώνεται ότι, με βάση το άρθρο 13(2) του Νόμου, η παροχή στοιχείων για στατιστικούς σκοπούς από οποιοδήποτε πρόσωπο είναι υποχρεωτική. Μη συμμόρφωση στην παροχή στοιχείων ενδέχεται να επιφέρει κυρώσεις, στη βάση των προνοιών του άρθρου 19 του Νόμου.

***Επικοινωνία***

Χριστόφορος Μιχαηλίδης: Τηλ.: 22602154, Ηλ. Ταχ.: [cmichaelides@cystat.mof.gov.cy](mailto:cmichaelides@cystat.mof.gov.cy)

Φάνη Λαγού: Τηλ.: 22602115, Ηλ. Ταχ.: [plagou@cystat.mof.gov.cy](mailto:plagou@cystat.mof.gov.cy)

Μαρία Κκουσιή: Τηλ.: 22602235, Ηλ. Ταχ.: [mkkoushi@cystat.mof.gov.cy](mailto:mkkoushi@cystat.mof.gov.cy)